钦定古今图书集成/明伦汇编/官常典/第764卷 > 《吊屈原文》明·王守仁
## 钦定古今图书集成/明伦汇编/官常典/第764卷 > 《吊屈原文》明·王守仁

山黯惨兮江夜波，风飕飕兮木辞柯。江中流兮焉泊？
湛椒醑兮吊湘累。云冥冥兮月星蔽晦，冰崚嶒兮霰
又下。累之宫兮安在？怅无见兮愁予。高岸兮嵚崎，纷
纠错兮樛枝。下深渊兮不测。穴澒洞兮蛟螭，山岑兮
无极空。谷谽谺兮迥寂寂，猿啾啾兮吟雨。熊罴嗥兮
虎交迹，念累之穷兮焉托处？四山无人兮骇狐鼠，魈
魅游兮群跳啸。出入兮为累奸宄，嫉累正直兮反诋
为殃。昵比上官兮子兰为臧。幽丛薄兮俦侣，怀故都
兮增伤。望九疑兮参差，就重华兮陈词。阻积雪兮磵
道绝，洞庭渺邈兮天路迷。要彭咸兮江潭，召申屠兮
使骖娥。鼓瑟兮冯彝舞，聊遨游兮湘之浦。乘回波兮
泊兰渚，眷故都兮独延伫。君不还兮郢为墟，心壹郁
兮欲谁语。郢为墟兮函崤亦焚，谗鬼逋戮兮快不酬
冤。历千载兮耿忠愊，君可复兮排帝阍。望遁迹兮渭
阳箕，罹囚兮其佯以狂。艰贞兮晦明，怀若人兮将予
退藏。宗国沦兮摧腑肝，忠愤激兮中道难免。低徊兮
不忍，溘自沉兮心所安。雄之谀兮谗喙众，狂穉兮谓
累揭已。为魅为魑兮“为谗媵妾，累视若鼠兮佞颡有
泚。累忽举兮云中，龙旗晦霭兮飘风。横四海兮倏忽，
驷玉虬兮上冲。隆望兮大壑，山川萧条兮漭寥廓，逝
远去兮无穷，怀故都兮蜷局乱曰日西夕兮沅湘流，
楚山嵯峨兮无冬秋。累不见兮涕泪，世愈隘兮孰知
我忧。”